Document ID: 32001L0027

Komission direktiivi 2001/27/EY,
annettu 10 päivänä huhtikuuta 2001,
ajoneuvojen puristussytytysmoottoreiden kaasumaisten ja hiukkasmaisten päästöjen sekä ajoneuvoissa käytettävien maa- tai nestekaasulla toimivien ottomoottoreiden kaasupäästöjen torjumiseksi toteutettavia toimenpiteitä koskevan jäsenvaltioiden lainsäädännön lähentämisestä annetun direktiivin 88/77/ETY mukauttamisesta tekniikan kehitykseen
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon ajoneuvojen puristussytytysmoottoreiden kaasumaisten ja hiukkasmaisten päästöjen sekä ajoneuvoissa käytettävien maa- ja nestekaasulla toimivien ottomoottoreiden kaasupäästöjen torjumiseksi toteutettavia toimenpiteitä koskevan jäsenvaltioiden lainsäädännön lähentämisestä 3 päivänä joulukuuta 1987 annetun neuvoston direktiivin 88/77/ETY(1), sellaisena kuin se on viimeksi muutettuna Euroopan parlamentin ja neuvoston direktiivillä 1999/96/EY(2), ja erityisesti sen 4 artiklan,
sekä katsoo seuraavaa:
(1) Direktiivi 88/77/ETY on yksi moottoriajoneuvojen ja niiden perävaunujen tyyppihyväksyntää koskevan jäsenvaltioiden lainsäädännön lähentämisestä 6 päivänä helmikuuta 1970 annetulla neuvoston direktiivillä 70/156/ETY(3), sellaisena kuin se on viimeksi muutettuna Euroopan parlamentin ja neuvoston direktiivillä 2000/40/EY(4), perustettua tyyppihyväksyntämenettelyä koskevista erillisdirektiiveistä.
(2) Direktiivissä 1999/96/EY säädettiin uusista päästöjen testisykleistä ja estolaitteiden ja/tai irrationaalisten päästöjenrajoitusstrategioiden käytön estämisestä. Nyt on tarkoituksenmukaista vahvistaa näitä vaatimuksia ja antaa viranomaisten käyttöön väline sen määrittämiseksi, käytetäänkö moottoreissa estolaitteita ja/tai irrationaalisia päästöjenrajoitusstrategioita tavanomaisissa käyttöolosuhteissa moottoreiden suorituskyvyn manipuloimiseen päästöjen rajoittamisen kustannuksella.
(3) Yleisesti tunnustetaan, että kaasukäyttöiset ajoneuvot voivat tarjota todellisen ja ympäristöystävällisen vaihtoehdon dieselkäyttöisille ajoneuvoille ilmaa pilaaviin päästöihin nähden. Vaikka kaasumoottorit voivat saavuttaa direktiivissä 1999/96/EY vahvistetut päästörajat, joidenkin on vaikea täyttää rakenteensa puolesta testisyklin kelpoisuuden arviointiperusteita sen suhteen, kuinka tarkasti kaasumoottori reagoi eurooppalaisessa muuttuvatilaisessa testisyklissä (ETC) vaadittaviin vauhdin, vääntömomentin ja tehon muutoksiin. On aiheellista sallia ainoastaan kaasumoottorien osalta sen tilastollisen perusteen muutos, jolla arvioidaan tyyppihyväksyntätestin kelpoisuutta, jottei kaasumoottoreille asetettaisi rakennevaatimuksia tyyppihyväksyntäjärjestelmän rakenteenvapausfilosofian vastaisesti ja jotta edistettäisiin kaasukäyttöisten ajoneuvojen markkinoiden kehittymistä. Tulevaisuudessa olisi tarkasteltava myös kaasumoottorien tekniikan kehitystä tämän kaasumoottoreita koskevan myönnytyksen vahvistamiseksi tai muuttamiseksi.
(4) Vertailupolttoaineet, jotka ovat tarpeen testattaessa maakaasukäyttöisiä moottoreita, olisi määriteltävä uudelleen, jotta markkinoilla saatavissa olevien, koostumukseltaan erilaisten kaasumaisten polttoaineiden kattavuus λ-muutoskertoimen (Sλ) osalta olisi mahdollisimman laaja. Olisi myös määriteltävä uudelleen vertailupolttoaineet, jotka ovat tarpeen testattaessa nestekaasumoottoreita, jotta kattavuus markkinoilla saatavissa olevien polttoaineiden osalta olisi samalla tavoin mahdollisimman laaja.
(5) On aiheellista tehdä tekniset muutokset olemassa oleviin mittaus- ja näytteenottomenettelyihin etanolia polttoaineena käyttävien ajoneuvojen ja moottoreiden eurooppalaisen tyyppihyväksynnän mahdollistamiseksi.
(6) Tässä direktiivissä säädetyt toimenpiteet ovat direktiivillä 70/156/ETY perustetun tekniikan kehitykseen mukauttamista käsittelevän komitean lausunnon mukaiset,
ON ANTANUT TÄMÄN DIREKTIIVIN:
1 artikla
Muutetaan direktiivin 88/77/ETY liitteet tämän direktiivin liitteen mukaisesti.
2 artikla
1. Jäsenvaltiot eivät saa 1 päivästä lokakuuta 2001
a) kieltäytyä antamasta EY-tyyppihyväksyntää tai antamasta direktiivin 70/156/ETY 10 artiklan 1 kohdan viimeisessä luetelmakohdassa tarkoitettua asiakirjaa tai kieltäytyä antamasta kansallista tyyppihyväksyntää puristussytytys- tai kaasumoottorilla käyville ajoneuvotyypeille,
b) kieltää tällaisten uusien ajoneuvojen rekisteröintiä, myyntiä, käyttöönottoa tai käyttöä,
c) kieltäytyä antamasta EY-tyyppihyväksyntää puristussytytys- tai kaasumoottoreiden tyypeille,
d) kieltää uusien puristussytytys- tai kaasumoottoreiden myyntiä,
jos direktiivin 88/77/ETY, sellaisena kuin se on muutettuna tällä direktiivillä, asianomaiset vaatimukset täyttyvät.
2. Jäsenvaltiot eivät saa 1 päivästä lokakuuta 2001
a) enää antaa EY-tyyppihyväksyntää tai antaa direktiivin 70/156/ETY 10 artiklan 1 kohdan viimeisessä luetelmakohdassa tarkoitettua asiakirjaa,
b) antaa kansallista tyyppihyväksyntää,
sellaisille puristussytytys- tai kaasumoottoreiden tyypeille tai sellaisille puristussytytys- tai kaasumoottorilla käyville ajoneuvotyypeille, jotka eivät täytä direktiivin 88/77/ETY, sellaisena kuin se on muutettuna tällä direktiivillä, vaatimuksia.
3. Alkaen 1 päivästä lokakuuta 2001 ja lukuun ottamatta ajoneuvoja ja moottoreita, jotka on tarkoitettu vientiin kolmansiin maihin, ja lukuun ottamatta käytössä oleviin ajoneuvoihin tarkoitettuja varaosamoottoreita
a) jäsenvaltiot eivät enää saa pitää voimassa olevina direktiivin 70/156/ETY mukaisia uusien ajoneuvojen tai uusien moottoreiden vaatimustenmukaisuustodistuksia mainitun direktiivin 7 artiklan 1 kohdan tarkoituksessa,
b) jäsenvaltioiden on kiellettävä uusien ajoneuvojen rekisteröinti, myynti, käyttöönotto ja käyttö ja uusien moottoreiden myynti ja käyttö,
sellaisten puristussytytysmoottorien tyyppien ja sellaisten puristussytytysmoottoria käyttävien ajoneuvotyyppien osalta, jotka eivät täytä direktiivin 88/77/ETY, sellaisena kuin se on muutettuna tällä direktiivillä, vaatimuksia.
4. Alkaen 1 päivästä lokakuuta 2003 ja lukuun ottamatta ajoneuvoja ja moottoreita, jotka on tarkoitettu vientiin kolmansiin maihin, ja lukuun ottamatta käytössä oleviin ajoneuvoihin tarkoitettuja varaosamoottoreita
a) jäsenvaltiot eivät enää saa pitää voimassa olevina direktiivin 70/156/ETY mukaisia uusien ajoneuvojen tai uusien moottoreiden vaatimustenmukaisuustodistuksia mainitun direktiivin 7 artiklan 1 kohdan tarkoituksessa,
b) jäsenvaltioiden on kiellettävä uusien ajoneuvojen rekisteröinti, myynti, käyttöönotto ja käyttö ja uusien moottoreiden myynti ja käyttö,
sellaisten kaasumoottorityyppien ja sellaisten kaasumoottoria käyttävien ajoneuvotyyppien osalta, jotka eivät täytä direktiivin 88/77/ETY, sellaisena kuin se on muutettuna tällä direktiivillä, vaatimuksia.
5. Jäsenvaltioiden on pidettävä tämän direktiivin vaatimusten täyttämistä tyyppihyväksynnän laajennuksena ainoastaan sellaisille uusille puristussytytysmoottoreille tai puristussytytysmoottoria käyttäville ajoneuvoille, joille on aikaisemmin annettu tyyppihyväksyntä direktiivin 88/77/ETY, sellaisena kuin se on muutettuna direktiivillä 1999/96/EY, vaatimusten mukaisesti. Näiden ajoneuvojen osalta 2 artiklan 3 kohdan säännöksiä sovelletaan 1 päivästä huhtikuuta 2002.
3 artikla
1. Jäsenvaltioiden on ennen 1 päivää lokakuuta 2001 annettava ja julkaistava tämän direktiivin noudattamisen edellyttämät säännökset. Niiden on ilmoitettava tästä komissiolle viipymättä.
Niiden on sovellettava näitä säännöksiä 1 päivästä lokakuuta 2001.
Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.
2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.
4 artikla
Tämä direktiivi tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
5 artikla
Tämä direktiivi on osoitettu kaikille jäsenvaltioille.
Tehty Brysselissä 10 päivänä huhtikuuta 2001.

Labels: 8
15
20